ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0767/96 υποβολή: Thomas Megahy (PSE) προς την Επιτροπή (1 Απριλίου 1996)

Θέμα: Ενιαία αγορά - ποσοστώσεις σε ραδιοφωνικές μεταδόσεις

Βάσει νέου γαλλικού νόμου, 40% των τραγουδιών που μεταδίδονται από το γαλλικό ραδιόφωνο πρέπει να είναι στα γαλλικά. Η ιρλανδική κυβέρνηση έχει εφαρμόσει παρόμοια ποσόστωση για 30% ιρλανδικών τραγουδιών. Στο μεταξύ οι κυβερνήσεις της Πορτογαλίας και του Βελγίου εξετάζουν την εφαρμογή παρόμοιων ποσοστώσεων.

Θεωρεί η Επιτροπή ότι είναι ανάγκη να ληφθούν μέτρα σε σχέση με την ελεύθερη κυκλοφορία υπηρεσιών στην Ευρωπαϊκή Κοινότητα;

Απάντηση του κ. Monti εξ ονόματος της Επιτροπής (26 Απριλίου 1996)

Η Επιτροπή εξετάζει τη γαλλική και ιρλανδική νομοθεσία προκειμένου να διαπιστώσει κατά πόσο συμβιβάζονται με το άρθρο 59 της συνθήκης ΕΚ, εφόσον οι ραδιοφωνικές εκπομπές αποτελούν υπηρεσίες βάσει της Συνθήκης. Όσον αφορά τη γαλλική νομοθεσία, η Επιτροπή παραπέμπει το Αξιότιμο Μέλος στην απάντησή της στη γραπτή ερώτηση Ε-380/96 του κ. Wilson ((ΕΕ C 217 της 26.7.1996, σελ. 31. )). H Eπιτροπή θα εξετάσει την ανάγκη ανάληψης δράσης ενόψει των αποτελεσμάτων που θα προκύψουν από την αξιολόγηση της νομοθεσίας.

Η Επιτροπή είναι ενήμερη του γεγονότος ότι στην Πορτογαλία υπάρχει νόμος που αφορά τις ποσοστώσεις σε ραδιοφωνικές μεταδόσεις. Η Επιτροπή έχει λάβει γνώση του γεγονότος ότι ο νόμος αυτός δεν έχει τεθεί σε ισχύ. Η Επιτροπή δεν διαθέτει πληροφορίες σχετικά με την πιθανή εισαγωγή ανάλογης νομοθεσίας στο Βέλγιο.
ΓΡΑΠΤΗ ΕΡΩΤΗΣΗ E-0493/96 υποβολή: Undine-Uta Bloch von Blottnitz (V) προς την Επιτροπή (1 Μαρτίου 1996)

Θέμα: Αερομεταφορά πυρηνικών καυσίμων στη Γερμανία

Στην απάντησή της στην ερώτησή μου Ε-2918/95 ((ΕΕ C 112, 17.4.1996, 8. )) σχετικά με την αερομεταφορά πυρηνικών καυσίμων, η Επιτροπή είχε επισυνάψει κατάλογο που περιλάμβανε τις μεταφορές τέτοιου είδους στην Ένωση. Δυστυχώς, όμως δεν αναφέρονταν περισσότερες λεπτομέρειες σχετικά με τις μεταφορές αυτές.

Τι είδους ακριβώς πυρηνικό υλικό και σε ποιές ποσότητες έχει μεταφερθεί εναερίως και από ποιά προς ποιά περιοχή στη Γαλλία ή στη Γερμανία;

Απάντηση του κ. Παπουτσή εξ ονόματος της Επιτροπής (19 Απριλίου 1996)

Οι τυχόν μεταφορές ραδιενεργών υλικών υπόκεινται σε συνομολογούμενη σύμβαση εμπορικού χαρακτήρα που καλύπτεται από το σχετικό απόρρητο. Οι πληροφορίες που ζητεί το Αξιότιμο Μέλος του Κοινοβουλίου χαρακτηρίζονται ως απόρρητες. Ωστόσο, όπως και στην απάντηση που αφορούσε την προηγούμενη γραπτή ερώτηση Ε-2918/95 ((ΕΕ αριθ. C 112, 17.4.1996. )) του Αξιότιμου Μέλους, η Επιτροπή θα προσπαθήσει να δώσει όσες περισσότερες συγκεντρωτικές πληροφορίες είναι εφικτό.

Από τα στοιχεία που συνέλεξαν τα κράτη μέλη σχετικά με την αεροπορική μεταφορά ραδιενεργών υλικών στην Κοινότητα, μπορούν να συναχθούν τα εξής βασικά συμπεράσματα:

- οι αεραποστολές ραδιενεργών υλικών αφορούν κυρίως ραδιενεργά υλικά βραχείας διάρκειας ζωής που χρειάζεται να παραδοθούν επειγόντως για ιατρικούς σκοπούς 7

- μεγάλο μέρος της σχετικής μεταφοράς αντιπροσωπεύουν οι αεραποστολές δειγμάτων για τον έλεγχο των διαφόρων τηρούμενων πρακτικών στον κύκλο του πυρηνικού καυσίμου 7

- οι σχετικές με τον κύκλο του πυρηνικού καυσίμου αεραποστολές (εγχώριες, μεταξύ κρατών μελών, από και προς τρίτες χώρες) αφορούν κυρίως καύσιμο προς χρήση 7

- το καύσιμο προς χρήση είναι ουράνιο χαμηλού βαθμού εμπλουτισμού ή μεικτό καύσιμο οξείδιο ουρανίου και πλουτωνίου (ΜΟΧ) υπό τη χημική μορφή UO2 ή PuO2 και τη φυσική μορφή κόνεως, δισκίων ή ράβδων. Με τη μορφή στοιχείων καυσίμου αποστέλλονται ελάχιστες ποσότητες καυσίμου προς χρήση 7

- οι αεραποστολές ραδιενεργών υλικών για ερευνητικούς σκοπούς είναι πολύ περιορισμένης έκτασης.

Ως εκ της φύσεώς της, η αεραποστολή πραγματοποιείται σε μικρή κλίμακα και προορίζεται μόνο για παραδόσεις που ενδείκνυνται για το είδος αυτό μεταφοράς. Οι μεταφορείς επιλέγουν το μεταφορικό μέσο συμμορφούμενοι πλήρως προς τις απαιτήσεις των κείμενων κανονισμών.

Η αερομεταφορά αποτελεί παγκοσμίως ακολουθούμενη πρακτική και διέπεται, κανονιστικώς, από τις τεχνικές οδηγίες του Διεθνούς Οργανισμού Πολιτικής Αεροπορίας (ICAO,) έκδοση 1993-1994, περί ασφαλούς μεταφοράς επικίνδυνων αγαθών, στις οποίες οδηγίες η κλάση 7 αφορά ραδιενεργά υλικά.
ΓΡΑΠΤΗ ΕΡΩΤΗΣΗ E-0466/96 υποβολή: Carlos Robles Piquer (PPE) προς την Επιτροπή (29 Φεβρουαρίου 1996)

Θέμα: Κοινοτική υποστήριξη στην ανάπτυξη του ενισχυτή ενέργειας

Σε πρόσφατη έκθεση του Ευρωπαϊκού Οργανισμού Πυρηνικής Έρευνας (CERN/ΑΤ/95-58 (ΕΤ)), την οποία υπογράφει ο Δρ. Carlo Rubbia, πραγματοποιείται συγκριτική ανάλυση της ασφάλειας και των περιβαλλοντικών πλεονεκτημάτων του ενισχυτή ενέργειας (ΕΕ) και της σύντηξης μέσω του μαγνητικού περιορισμού πλάσματος (ΜΠΠ).

Σύμφωνα με την έκθεση, οι προσδοκίες για τα δύο συστήματα προσφέρουν παρόμοια ακτινολογική ενεργοποίηση και ραδιενεργά κατάλοιπα, καθώς και ανάλογα επίπεδα ενδογενούς ασφάλειας και ενεργειακής δυναμικότητας (αποθεμάτων). Εντούτοις, λόγω του ότι στο μεγαλύτερο μέρος του ο ΕΕ χρησιμοποιεί περισσότερο ελεγμένες τεχνολογίες, το ποσοστό αβεβαιότητας είναι πολύ πιό περιορισμένο, η συντήρησή του είναι απλούστερη και το κόστος του περισσότερο αξιόπιστο από ό,τι της σύντηξης με μαγνητικό περιορισμό πλάσματος ενώ είναι, ταυτόχρονα, χαμηλότερο από το κόστος των εφαρμοζόμενων μεθόδων για την παραγωγή ενέργειας.

Ποιά είναι η γνώμη της Επιτροπής σχετικά με τα συμπεράσματα αυτά; Εάν οι προσδοκίες όσον αφορά τον ΕΕ είναι πολύ θετικότερες, βραχυπρόθεσμα και μεσοπρόθεσμα, σε σύγκριση με εκείνες της σύντηξης, ή τουλάχιστον παρόμοιες, ποιά στήριξη προσφέρει (ή προβλέπει να προσφέρει) η Επιτροπή στην ανάπτυξη του ΕΕ, σε σύγκριση με εκείνη που προσφέρει στη σύντηξη; Εάν η Επιτροπή δεν έχει διαμορφώσει σαφή γνώμη σχετικά με τον ΕΕ, ποιά μέτρα προβλέπεται να λάβει για την πραγματοποίηση μιας ορθής αξιολόγησης του δυναμικού της;

Απάντηση της κ. Cresson εξ ονόματος της Επιτροπής (15 Απριλίου 1996)

Μετά από αίτηση της Επιτροπής εξετάζονται προς το παρόν από την επιστημονική και τεχνική επιτροπή της Ευρατόμ (CST) οι εργασίες όσον αφορά έναν ενισχυτή ενέργειας που βασίζεται στην πυρηνική σχάση. Η Επιτροπή θα εξετάσει λεπτομερώς τη γνώμη που θα δώσει η CST επί του θέματος, κατά τη διάρκεια του 1996.

Εξάλλου, η Επιτροπή θα οργανώσει, κατά τη διάρκεια του 1996, την εκπόνηση ανεξάρτητης αξιολόγησης της έρευνας γύρω από την πυρηνική σύντηξη και τις προοπτικές της. Η αξιολόγηση αυτή θα ενδιαφέρει το σύνολο των πτυχών του θέματος (επιστημονικών, τεχνικών καθώς επίσης και κοινωνικο-οικονομικών, χρηματοοικονομικών, ασφάλειας και περιβαλλοντικών επιπτώσεων). Στο πλαίσιο της αξιολόγησης θα πραγματοποιηθεί επίσης και σύγκριση με άλλες πηγές ενέργειας. Τα συμπεράσματα της αξιολόγησης αυτής θα κοινοποιηθούν στο Κοινοβούλιο.
ΓΡΑΠΤΗ ΕΡΩΤΗΣΗ E-0817/96 υποβολή: Marie-Paule Kestelijn-Sierens (ELDR) προς την Επιτροπή (3 Απριλίου 1996)

Θέμα: Αξιολόγηση του «Προγράμματος 1992»

Περί τα τέλη της δεκαετίας του 80 ο κ. Cecchini ανέλαβε, σε συνεργία με τις υπηρεσίες της Επιτροπής, μια εκ των προτέρων αξιολόγηση του «Προγράμματος 1992» ως προς το κόστος και τα ωφέλη.

Τώρα που έχουν περάσει περισσότερο από τρία χρόνια αφότου άρχισε να λειτουργεί η εσωτερική αγορά, είναι διατεθειμένη η Επιτροπή να προβεί σε μια εκ των υστέρων αξιολόγηση του εν λόγω προγράμματος;

Απάντηση του κ. Monti εξ ονόματος της Επιτροπής (23 Απριλίου 1996)

Βάσει του ψηφίσματος 1218/92 του Συμβουλίου της 7 Δεκεμβρίου 1992 ((ΕΕ C 334, 18.12.1992. )) η Επιτροπή καλείται «να παράσχει μία συνολική ανάλυση της αποτελεσματικότητας των μέτρων που ελήφθησαν για τη δημιουργία της ενιαίας αγοράς, λαμβάνοντας ιδιαιτέρως υπόψη την επίπτωσή τους στην επίτευξη των στόχων της προώθησης σε ολόκληρη την Κοινότητα της αρμονικής και ισόρροπης ανάπτυξης των οικονομικών δραστηριοτήτων, της σταθερής και μη πληθωριστικής μεγέθυνσης που σέβεται το περιβάλλον, υψηλού βαθμού σύγκλισης των οικονομικών επιδόσεων, υψηλού επιπέδου απασχόλησης και κοινωνικής προστασίας, της ανόδου του βιοτικού επιπέδου και της ποιότητας της ζωής, και της οικονομικής και κοινωνικής συνοχής και αλληλεγγύης μεταξύ των κρατών μελών. Η ανάλυση αυτή θα πρέπει, επιπλέον, να εκτιμήσει τις επιπτώσεις της αύξησης της ανταγωνιστικότητας των ευρωπαϊκών επιχειρήσεων στις παγκόσμιες αγορές.

Η Επιτροπή έχει αρχίσει να εξετάζει τις επιπτώσεις των μέτρων της ενιαίας αγοράς στους τομείς της βιομηχανίας και των υπηρεσιών, στην ανάπτυξη των υποδομών και την εξάλειψη των εμποδίων στο εμπόριο, τις επενδύσεις και τον ανταγωνισμό. Θα εκτιμηθεί επίσης η συνολική επίπτωση της ενιαίας αγοράς τόσο στην οικονομία της Κοινότητας όσο και στις οικονομίες των διαφόρων περιφερειών της.

Η εργασία αυτή έχει ήδη προχωρήσει και αναμένεται ότι η Επιτροπή θα ανακοινώσει τα αποτελέσματα αυτής της αξιολόγησης στο Συμβούλιο και το Κοινοβούλιο πριν από το τέλος του τρέχοντος έτους.
ΓΡΑΠΤΗ ΕΡΩΤΗΣΗ E-0651/96 υποβολή: Wolfgang Kreissl-Dφrfler (V) προς την Επιτροπή (15 Μαρτίου 1996)

Θέμα: Χρησιμοποίηση των κονδυλίων του προϋπολογισμού για το πρόγραμμα «Σχέδια των πόλεων κατά του ρατσισμού»

Μπορεί η Επιτροπή να παράσχει πληροφορίες σχετικά με τη χρησιμοποίηση των κονδυλίων για το πρόγραμμα «Σχέδια των πόλεων κατά του ρατσισμού» (ΓΔ V, τμήμα μεταναστευτικής πολιτικής και ελεύθερης κυκλοφορίας των εργαζομένων) κατά τα έτη 1994 και 1995, και ιδίως όσον αφορά την καταβολή τους στις οργανώσεις που δρουν στην Ομοσπονδιακή Δημοκρατία της Γερμανίας;

Μπορεί η Επιτροπή επίσης να διευκρινήσει, κατά πόσον οι εν λόγω οργανώσεις αποτελούν σωματεία κοινής ωφελείας, δημόσιες υπηρεσίες ή εμπορικές επιχειρήσεις;

Απάντηση του κ. Flynn εξ ονόματος της Επιτροπής (7 Μαΐου 1996)

Η Επιτροπή επιθυμεί καταρχάς να πληροφορήσει τον κ. βουλευτή ότι το πρόγραμμα «Πόλεις κατά του ρατσισμού» ξεκίνησε το 1995. Δεν υπήρξαν επομένως συγχρηματοδοτούμενα προγράμματα το 1994.

Aπό συνολικά 30 προγράμματα στην Κοινότητα το 1995, 5 συγχρηματοδοτήθηκαν στη Γερμανία. Τη διαχείριση τριών από αυτά έχουν αναλάβει δημόσιοι οργανισμοί και άλλων δύο μη κερδοσκοπικοί σύλλογοι. Η Επιτροπή προσθέτει ότι σ' αυτόν τον τομέα δράσης δεν συνεισφέρει στη χρηματοδότηση προγραμμάτων που προτείνονται από κερδοσκοπικές οργανώσεις.
ΓΡΑΠΤΗ ΕΡΩΤΗΣΗ P-0449/96 υποβολή: Anne McIntosh (PPE) προς την Επιτροπή (16 Φεβρουαρίου 1996)

Θέμα: Κοινή αλιευτική πολιτική - Παράκτια αλιεία

Θα μπορούσε η Επιτροπή να αναφέρει πόσα αλιευτικά σκάφη έχει καταχωρισμένα στο νηολόγιό του κάθε κράτος μέλος της ΕΕ;

Θα μπορούσε η Επιτροπή να αναφέρει το ποσό σε Ecu και τον αριθμό των προστίμων που επιβάλλονται στους αλιείς από τη Γαλλία, την Ισπανία, τις Κάτω Χώρες και το Βέλγιο οι οποίοι αλιεύουν από σκάφη μικρότερα των 12 μέτρων; Θα μπορούσε επίσης η Επιτροπή να παράσχει στατιστικά στοιχεία για το 1994 και το 1995 στα οποία να αναφέρεται ο αριθμός των ποινικών διώξεων και των προστίμων που επιβλήθηκαν στη Γαλλία, στην Ισπανία, στις Κάτω Χώρες και στο Βέλγιο;

Υπό το πρίσμα αυτών των στατιστικών στοιχείων, προτίθεται η Επιτροπή να σχολιάσει το ύψος των ποινών που επιβλήθηκαν από δικαστήρια κρατών μελών βάσει της κοινής αλιευτικής πολιτικής σε αλιείς που ασκούν παράκτια αλιευτική δραστηριότητα;

Προτίθεται η Επιτροπή να εξετάσει την υποβολή σύστασης για μια κλίμακα ανώτατων και κατώτατων προστίμων που θα επιβάλλονται κατ' όμοιο τρόπο από όλα τα κράτη μέλη;

Ποιά μέτρα λαμβάνει η Επιτροπή για να εξασφαλίσει ότι η κοινή αλιευτική πολιτική εφαρμόζεται κατά δίκαιο και όμοιο τρόπο σε όλα τα κράτη μέλη;

Απάντηση της κας Bonino εξ ονόματος της Επιτροπής (20 Mαρτίου 1996)

Από τον πίνακα αλιευτικών σκαφών της Κοινότητας ((Κανονισμός (ΕΟΚ) αριθ.163/89 - ΕΕ αριθ. L 20, 25.1.1989 - όπως αντικαταστάθηκε από τον κανονισμό (ΕΚ) αριθ. 109/94 - ΕΕ αριθ. L 19, 22.1.1994. )) φαίνεται ότι την 1η Ιανουαρίου 1996 ο πίνακας των αλιευτικών σκαφών σε κάθε κράτος μέλος ήταν:

>TABLE>

(*) Γαλλία: μόνο για την ηπειρωτική χώρα.

Ο κανονισμός (ΕΟΚ) αριθ. 2847/93 του Συμβουλίου της 12ης Οκτωβρίου 1993 για την θέσπιση ενός συστήματος ελέγχου το οποίο εφαρμόζεται στο πλαίσιο της κοινής αλιευτικής πολιτικής ((EE αριθ. L 261 της 20.10.1993. )) ενισχύεται από τα κράτη μέλη με την διενέργεια ελέγχων τόσο στη θάλασσα όσο και στη στεριά.

Η Επιτροπή, από την μεριά της, διασφαλίζει ότι η υπάρχουσα κοινοτική νομοθεσία εφαρμόζεται πλήρως από όλα τα κράτη μέλη και ότι τα τελευταία αυτά δεν κάνουν διακρίσεις κατά την εφαρμογή της κοινοτικής νομοθεσίας.Προκειμένου να φέρει σε πέρας το έργο της αυτό, η Επιτροπή χρησιμοποιεί έναν ορισμένο αριθμό επιθεωρητών στον τομέα της αλιείας οι οποίοι παρακολουθούν και αναφέρουν τα σχετικά με τις δραστηριότητες που διεξάγονται από τις εθνικές αρχές. Επιπλέον, η Επιτροπή κάνει χρήση των διαδικασιών που προβλέπονται στην συνθήκη για την ίδρυση της Ευρωπαϊκής Κοινότητας προκειμένου να διασφαλίσει την πλήρη τήρηση των κρατών μελών όσον αφορά τις υποχρεώσεις τους όπως αυτές απορρέουν από τη συνθήκη.

Επιπλέον, σύμφωνα με το άρθρο 35 του προαναφερθέντος κανονισμού, η Επιτροπή θα δημοσιεύσει τις επόμενες ημέρες έκθεση σχετικά με το σύστημα εποπτείας το οποίο εφαρμόζεται στο πλαίσιο της κοινής αλιευτικής πολιτικής, η οποία θα διαβιβασθεί στο Συμβούλιο και το Κοινοβούλιο. Στην έκθεση αυτή αναφέρονται ακριβώς οι ερωτήσεις τις οποίες απηύθυνε το Αξιότιμο Μέλος του Κοινοβουλίου και παρέχονται τα σχετικά στατιστικά στοιχεία.
ΓΡΑΠΤΗ ΕΡΩΤΗΣΗ E-0350/96 υποβολή: Luis Campoy Zueco (PPE) προς την Επιτροπή (22 Φεβρουαρίου 1996)

Θέμα: Διάθεση στο εμπόριο τυπικών αγροτικών προϊόντων μιάς περιοχής

Υπάρχουν ειδικά μέτρα για την προώθηση της διάθεσης στο εμπόριο και την εξαγωγή ειδικών αγροτικών προϊόντων μιάς περιοχής;

Aπάντηση του κ. Fischler εξ ονόματος της Επιτροπής (7 Μαρτίου 1996)

Κατά το δεύτερο εξάμηνο του 1996, θα αρχίσει εκστρατεία ενημέρωσης για τις γεωγραφικές ενδείξεις, τις ονομασίες προέλευσης και τα ιδιαίτερα παραδοσιακά χαρακτηριστικά. Η δράση εγγράφεται στο πλαίσιο της κοινής γεωργικής πολιτικής και, συγκεκριμένα, των ενεργειών υπέρ της αγροτικής ανάπτυξης και της προώθησης της ποιότητας.

Η εν λόγω δράση βασίζεται στο άρθρο 4 παράγραφος 2 του κανονισμού (ΕΟΚ) αριθ. 1848/93 της Επιτροπής της 9ης Ιουλίου 1993, για τον καθορισμό των λεπτομερειών της εφαρμογής του κανονισμού (ΕΟΚ) αριθ. 2082/92 του Συμβουλίου για τις βεβαιώσεις ιδιοτυπίας των γεωργικών προϊόντων και των τροφίμων ((ΕΕ αριθ. L 168 της 10.07.1993. )) και στο άρθρο 5 του κανονισμού (ΕΟΚ) αριθ. 2037/93 της Επιτροπής, της 27ης Ιουλίου 1993, για τις λεπτομέρειες εφαρμογής του κανονισμού (ΕΟΚ) αριθ. 2081/92 του Συμβουλίου σχετικά με την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων ((ΕΕ αριθ. L 185 της 28.07.1993. )).

Η δράση αφορά μέτρα ενημέρωσης (πληροφόρηση και ευαισθητοποίηση) που είναι απαραίτητα για να καταστούν γνωστές η ύπαρξη και η σημασία των ακρωνύμων ΠΟΠ/ΠΓΕ (προστατευόμενη ονομασία προέλευσης/προστατευόμενη γεωγραφική ένδειξη) και του ευρωπαϊκού λογότυπου σε γαλάζιο και χρυσό «ειδικό παραδοσιακό προϊόν» ((ΕΕ αριθ. L 275 της 26.10.1994. )).

Στο πλαίσιο μιας κοινοτικής πρόσκλησης υποβολής προσφορών, επελέγη ένα γραφείο το οποίο θα εξασφαλίσει το σχεδιασμό, τη δημιουργία, την εκτέλεση και τον συντονισμό της εκστρατείας. Η ενημερωτική εκστρατεία θα διαρκέσει από το 1996 έως το 1998 και θα πραγματοποιηθεί σε 15 κράτη μέλη. Η εκστρατεία αυτή θα βοηθήσει στην ανάπτυξη των δύο νέων ευρωπαϊκών συστημάτων για την αξιοποίηση και την προστασία των γεωργικών ειδών διατροφής ειδικού χαρακτήρα χάρη στην καλύτερη πληροφόρηση τόσο των παραγωγών όσο και των μεταποιητών, των διανομέων και των καταναλωτών.
ΓΡΑΠΤΗ ΕΡΩΤΗΣΗ E-0727/96 υποβολή: Salvador Garriga Polledo (PPE) προς την Επιτροπή (26 Μαρτίου 1996)

Θέμα: Μέτρα σε εθνικό επίπεδο για την καταπολέμηση της σπατάλης και της κατάχρησης των κοινοτικών πόρων

Θα μπορούσε η Επιτροπή να μου παράσχει την «συγκριτική ανάλυση των εκθέσεων των κρατών μελών σχετικά με τα μέτρα τα οποία λαμβάνονται σε εθνικό επίπεδο για την καταπολέμηση της σπατάλης και της κατάχρησης των κοινοτικών πόρων», που περιλαμβάνει επίσης απολογισμό της εφαρμογής του άρθρου 209 Α ΕΚ, την οποία η Επιτροπή απηύθυνε στο Συμβούλιο στις 17 Νοεμβρίου 1995;

Απάντηση της κ. Gradin εξ ονόματος της Επιτροπής (3 Μαΐου 1996)

Η Επιτροπή στέλνει κατευθείαν στο Αξιότιμο Μέλος του Κοινοβουλίου τη συγκριτική ανάλυση των εκθέσεων ((COM(95) 556 τελικό. )). Το έγγραφο αυτό έχει ήδη σταλεί στο Κοινοβούλιο.
ΓΡΑΠΤΗ ΕΡΩΤΗΣΗ E-0479/96 υποβολή: Per Gahrton (V) προς την Επιτροπή (1 Μαρτίου 1996)

Θέμα: Κανόνες για τις εισαγωγές αλκοολούχων ποτών στη Σουηδία

Σύμφωνα με πληροφορίες που δημοσιεύτηκαν στην εφημερίδα Sydsvenska Dagbladet της 03.02.96, η Επιτροπή πιστεύει ότι η εξαίρεση της Σουηδίας όσον αφορά τις επιτρεπόμενες ποσότητες αλκοόλης που εισάγονται στη χώρα από άλλα κράτη μέλη της ΕΕ πρέπει να σταματήσει να ισχύει από τις 31.12.96. Αυτό θα συνεπάγεται την ελεύθερη εισαγωγή 10 λίτρων αλκοόλης, 90 λίτρων οίνου και 119 λίτρων μπύρας, ενώ οι εν ισχύι κανόνες επιτρέπουν μόνο 1 λίτρο αλκοόλης, 5 λίτρα οίνου και 15 λίτρα μπύρας. Σύμφωνα με τις σουηδικές αρχές, η εξαίρεση που έχει παραχωρηθεί στη Σουηδία για λόγους δημόσιας υγείας δεν συνοδεύεται από χρονικό όριο. Στο πλαίσιο αυτό, ερωτάται η Επιτροπή:

Αληθεύει ότι η Επιτροπή προτίθεται να απαιτήσει από τη Σουηδία να αποσύρει τους περιοριστικούς κανόνες της επί των εισαγωγών αλκοολούχων ποτών έως τις 31.12.96; Εάν ναι, ποια είναι η νομική βάση της απόφασης αυτής στο κοινοτικό κεκτημένο και πώς είναι δυνατόν να ακυρωθεί αυτή η εξαίρεση στην οποία αναφέρονται οι σουηδικές αρχές; Υφίσταται ή δεν υφίσταται μια νόμιμα ισχύουσα εξαίρεση για τη Σουηδία στον τομέα αυτόν;

Aπάντηση του κ. Μonti εξ ονόματος της Επιτροπής (3 Μαΐου 1996)

Βάσει προσωρινής παρέκκλισης στην συνθήκη προσχώρησης, η Σουηδία μπορεί να φορολογεί τα αλκοολούχα ποτά (που υπερβαίνουν τα όρια των 1 λίτρου, 5 λίτρων και 15 λίτρων που ανέφερε το Αξιότιμο Μέλος του Κοινοβουλίου) και τα προϊόντα καπνού ((ΕΕ C 241, 29.8.1994. )) που εισάγονται από ιδιώτες για προσωπική χρήση.

Η παρέκκλιση χορηγήθηκε «βάσει των όρων που αναφέρονται στο άρθρο 26 της οδηγίας 92/12/ΕΟΚ του Συμβουλίου» (το οποίο χρησιμοποιήθηκε για παρόμοια παρέκκλιση που χορηγήθηκε στη Δανία) ((EE L 76, 23.3.1992. )). Το άρθρο επιτρέπει στη Δανία να φορολογεί τις ιδιωτικές εισαγωγές των ταξιδιωτών «μέχρι τις 31 Δεκεμβρίου 1996 και στο πλαίσιο ενός μηχανισμού αναθεώρησης, παρόμοιου με εκείνον του άρθρου 28 παράγραφος 1 της οδηγίας 77/388/ΕΟΚ ((EE L 145, 13.6.1977. ))».

Η Επιτροπή γνωρίζει, πάντως, ότι η σουηδική κυβέρνηση ανησυχεί διότι θεωρεί ότι θα δημιουργηθούν προβλήματα από την απότομη λήξη της παρέκκλισης, τη στιγμή που οι συντελεστές ειδικών φόρων κατανάλωσης για τα προϊόντα αυτά διαφέρουν σημαντικά μεταξύ των κρατών μελών. Για το λόγο αυτό, η Επιτροπή εξετάζει την παρούσα κατάσταση στον εν λόγω τομέα.
ΓΡΑΠΤΗ ΕΡΩΤΗΣΗ E-0528/96 υποβολή: Richard Howitt (PSE) προς την Επιτροπή (11 Μαρτίου 1996)

Θέμα: Πρόγραμμα HELIOS

Συμφωνεί η Επιτροπή ότι μεταβιβάζοντας την ευθύνη για την εξασφάλιση της πρόσβασης ατόμων με ειδικές ανάγκες στα δημόσια μέσα μεταφοράς στις τοπικές και περιφερειακές αρχές δεν μπορεί να υπάρξει επιτυχία όταν οι εν λόγω αρχές διαθέτουν περιορισμένη πρόσβαση στη χρηματοδότηση ή όταν έχουν ιδιωτικοποιηθεί μεταφορικές δραστηριότητες;

Κατά συνέπεια, στην πρότασή της για οδηγία σχετικά με τα λεωφορεία και τα πούλμαν, προτίθεται η Επιτροπή να καθορίσει ημερομηνία κατά την οποία όλα τα νέα οχήματα επιβατηγού κοινού στην Ευρώπη πρέπει να παρέχουν πλήρη πρόσβαση σε όλα τα άτομα με ειδικές ανάγκες, και οριστική ημερομηνία όπου σε όλα τα δημόσια μέσα μεταφοράς θα παρέχεται πλήρης σχετική πρόσβαση;

Απάντηση του κυρίου Bangemann εξ ονόματος της Επιτροπής (11 Απριλίου 1996)

Η Επιτροπή επί του παρόντος προετοιμάζει πρόταση οδηγίας για τις τεχνικές προδιαγραφές αστικών και υπεραστικών λεωφορείων με στόχο την εναρμόνιση σε υψηλό επίπεδο ασφάλειας των βασικών κατασκευαστικών χαρακτηριστικών των εν λόγω οχημάτων προκειμένου να εξασφαλίζεται η ελεύθερη κυκλοφορία τους. Κατά την κατάρτιση των προτάσεών της, η Επιτροπή έλαβε πλήρως υπόψη της ότι ορισμένες τεχνικές προδιαγραφές (για παράδειγμα το ύψος της βαθμίδας στις κλίμακες) θα έχει άμεσες επιπτώσεις στη προσβασιμότητα του κοινού στα συγκεκριμένα οχήματα, συμπεριλαμβανομένων των ατόμων με ειδικές ανάγκες και των ατόμων με περιορισμένη κινητικότητα.

Εξακολουθούν οι συζητήσεις στην Επιτροπή με στόχο να εξασφαλιστεί ότι οι διατάξεις της οδηγίας θα επιτρέπουν τον μεγαλύτερο δυνατό βαθμό προσβασιμότητας στα νέα αστικά και υπεραστικά λεωφορεία σύμφωνα με τα τεχνικά χαρακτηριστικά και τις απαιτήσεις χρήσης για τα εν λόγω οχήματα.

Η διοργάνωση διαγωνιστικών διαδικασιών αγοράς οχημάτων δημόσιας χρήσης εμπίπτει στο πεδίο αρμοδιότητας των κρατών μελών, εξυπακούεται εντούτοις ότι επιβάλλεται να τηρούνται οι διατάξεις της οδηγίας 93/38/ΕΚ ((ΕΕ L 199, 9.8.1993. ))
ΓΡΑΠΤΗ ΕΡΩΤΗΣΗ E-0689/96 υποβολή: Josι Barros Moura (PSE) προς την Επιτροπή (26 Μαρτίου 1996)

Θέμα: Νάρκες κατά προσωπικού

Σύμφωνα με τους στόχους της διεθνούς εκστρατείας για την απαγόρευση των ναρκών κατά προσωπικού και δεδομένου ότι διάφορες χώρες που συμμετέχουν στην Ευρωασιατική Διάσκεψη Κορυφής στο Μπαγκόγκ έχουν ήδη ταχθεί υπέρ της γενικής απαγόρευσης (Βέλγιο, Σουηδία, Αυστρία, Δανία, Ιρλανδία, Καμπότζη, Λάος, Φιλιππίνες και Μαλαισία), θα είχε μεγάλη σημασία να συζητηθεί το θέμα αυτό στη Διάσκεψη Κορυφής. Ποιές αποφάσεις ή κατευθυντήριες γραμμές έχουν ληφθεί σε επίπεδο Επιτροπής ενόψει της Διάσκεψης και ποιά είναι η τοποθέτησή της σχετικά με το θέμα αυτό;

Απάντηση του κ. Van den Broek εξ ονόματος της Επιτροπής (17 Απριλίου 1996)

Το θέμα των ναρκών ξηράς δεν αποτελούσε ιδιαίτερο αντικείμενο συζητήσεων κατά την Ευρω-Ασιατική διάσκεψη κορυφής, αν και τέθηκε κατά τη συνεδρίαση των υπουργών εξωτερικών. Παρ όλα αυτά, η Ευρωπαϊκή Ένωση εξακολουθεί να πρωτοστατεί τόσο σε πολιτικό όσο και σε πρακτικό επίπεδο ώστε να καταπολεμηθεί ειδικότερα η μάστιγα των ναρκών κατά προσωπικού, η οποία αφορά πολλές περιοχές του αναπτυσσόμενου κόσμου. Τη στιγμή αυτή, η πολιτική έμφαση δίδεται στη θετική έκβαση μιας διάσκεψης για την αναθεώρηση της σύμβασης CCW (Ορισμένα Συμβατικά Όπλα), η οποία θα πραγματοποιηθεί στη Γενεύη στις 22 Απριλίου 1996, και για την οποία η Ένωση πιέζει έντονα για ένα ισχυρότερο πρωτόκολλο που θα διέπει τις νάρκες ξηράς ως απάντηση στις βασικές ανησυχίες ανθρωπιστικού χαρακτήρα. Η Επιτροπή δεν αποτελεί βεβαίως «συμβαλλόμενο μέρος» στη σύμβαση CCW, αλλά διαδραμάτισε ενεργό ρόλο στις προκαταρκτικές συνομιλίες και στα διαβήματα της Τρόικας προς τις τρίτες χώρες.

Παράλληλα, τόσο η Επιτροπή όσο και τα κράτη μέλη συνεχίζουν σε πολλές περιοχές τις ενέργειες εξουδετέρωσης των ναρκών. Για παράδειγμα, τα τέσσερα τελευταία χρόνια η Επιτροπή δαπάνησε περίπου 50 εκατ. ECU για έργα εξουδετέρωσης ναρκών στο Αφγανιστάν, την Καμπότζη, την Μοζαμβίκη, την Σομαλία και το Βόρειο Ιράκ -συνήθως στο πλαίσιο ευρύτερων προγραμμάτων ανάπτυξης, αποκατάστασης και παροχής ανθρωπιστικής βοήθειας. Η προσοχή στρέφεται τώρα στην απειλή που διαγράφεται από τις νάρκες στην πρώην Γιουγκοσλαβία.